Magi Dodd

Cyflwynydd radio a cynhyrchydd o Gymru oedd Magi Dodd (8 Mawrth 1977 – Medi 2021). 

Yn wreiddiol o Bontypridd, bu'n byw yn ddiweddarach yn Nhrelluest, Caerdydd. Mynychodd Ysgol Gyfun Rhydfelen yn Nhrefforest ac astudio ym Mhrifysgol Cymru, Aberystwyth.

Cyhoeddwyd ei marwolaeth ar 22 Medi 2021. Roedd yn 44 oed.

Gyrfa
Daeth yn llais cyfarwydd ar raglenni C2 ar BBC Radio Cymru, i ddechrau fel gohebydd cerdd a throslais. Rhwng 2007 a 2010, cyflwynodd Dodd y brif slot nosweithiol rhwng 8 a 10yh. Fe’i clywyd yn cyflwyno ochr yn ochr â Glyn Wise, chyn-gystadleuydd Big Brother.

Yn ddiweddarach, bu'n cyflwyno Dodd Com, sioe nosweithiol ar gyfer gwefan Radio Cymru,https://www.bbc.co.uk/radiocymru/c2/oriel/dodd_com/ a rhaglen Cwis Pop Radio Cymru, gyda Ifan Sion Davies.

Wedi hynny, canolbwyntiodd ar ei gwaith cynhyrchu ar gyfer yr orsaf, gan gynnwys rhaglenni fel Bore Cothi, y sioe frecwast ar Radio Cymru 2, a rhaglen Llais y Maes yn ystod y Eisteddfod Genedlaethol.

Torri Tir Newydd
Fe'i haddysgwyd yn Ysgol Gyfun Rhydfelen (Ysgol Gyfun Garth Olwg bellach) ger Pontypridd. Fe achosodd ei hacen Rhydfelen beth gwrthwynebiad gan rai o wrandawyr Radio Cymru, tra bod eraill yn mwynhau ac yn gwerthfawrogi clywed eu hacen ar yr orsaf genedlaethol.https://twitter.com/math_jones/status/1440741610195603460

Magwyd Magi ar aelwyd ddwyieithog ac er bod ei mam yn gwrando ar gerddoriaeth Gymraeg, atgofiodd Magi ei barn ar gerddoriaeth Gymraeg ar y pryd, "o ni'n meddwl bo pawb oedd yn canu Cymraeg yn swnio fel Mabstant neu Triban". Bu gwrando ar fandiau poblogaidd yr 1990au fel Jess a Beganifs yn "agoriad llygad iddi" pan oedd oddeutu 14 oed.https://issuu.com/y_selar/docs/y_selar_awst_09

Mewn cyfweliad i'r cylchgrawn Y Selar yn Awst 2009, mae'n nodi ei hoff 5 albwm oedd yn cynnwys: Ni oedd y Genod Droog gan y Genod Droog; Boomania gan Betty Boo; O'r Gâd - Casgliad Amlgyfranog Ankst; Way to Blue, an introduction to Nick Drake gan Nick Drake; a, Ffraeth gan y Beganifs. 

Teyrngedau
Yn ogystal â theyrngedau gan gydweithwyr yn BBC Radio Cymru derbyniodd Magi a'i theulu negeseuon o hiraeth gan aelodau'r cyhoedd a phobl amlwg yn y Gymru Gymraeg megis Carys Eleri, Glyn Wise a Label Pyst.https://www.bbc.co.uk/cymrufyw/58643562

Cyfeiriadau

 Dolenni allanol 
Magi Dodd, C2, Radio Cymru 

Categori:Genedigaethau 1977
Categori:Marwolaethau 2021
Categori:Cyflwynwyr radio o Gymru
Categori:Cynhyrchwyr radio o Gymru
Categori:Pobl o Bontypridd
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Pobl addysgwyd yn Ysgol Gyfun Garth Olwg